Marion Pedersen (V), 2009-10-21:
Jeg vil gerne starte med at takke ministeren for et godt og konstruktivt samarbejde i Nordisk Råd og for en god og indholdsrig redegørelse.
Det nordiske samarbejde har jo med årene vokset sig større og større, hvilket betyder, at samarbejdet i dag kan betegnes som meget bredt.
Der samarbejdes på områder lige fra klimaforandringer til ligestilling, og samarbejdet har nu også bredt sig ud til de baltiske lande, efter at de er blevet optaget i EU.
Som det fremgår af redegørelsen, eksisterer der rigtig mange samarbejdsområder inden for det nordiske samarbejde.
Rammerne for dagens program efterlader ikke mulighed for, at vi kan nå at diskutere dem alle eller komme ind på alle emner enkeltvis.
Derfor vil jeg forsøge at ridse de overordnede linjer op, og her vil jeg fokusere på nogle af de emner, hvor jeg mener det nordiske samarbejde er og fortsat vil være af meget stor betydning for alle i Norden.
Jeg har fremhævet vigtigheden af det nordiske samarbejde, og de nordiske lande har mange styrkeområder, som kan være af fælles karakter, eller som kan komplettere hinanden.
I de nordiske lande deler vi også et kulturelt og værdimæssigt fællesskab samt et fælles syn på demokrati, som der fortsat skal værnes om.
Derfor giver det absolut mening at beholde og videreudvikle det nordiske samarbejde, og det giver også mening at samarbejde med de baltiske lande.
Vi er hver for sig rimelig små lande i verdenssammenhæng, men sammen står vi stærkere.
Det nordiske samarbejde er ydermere vigtigt, fordi det breder sig over så mange samarbejdsområder, og de områder får glæde af det nordiske budget, hvorved mange borgere og virksomheder berøres positivt af de mange resultater, samarbejdet medfører.
Derfor er det vigtigt, at vi fortsat videreudvikler det nordiske samarbejde.
Det nordiske globaliseringsinitiativ står i de her år særlig centralt i det nordiske samarbejde – det var vi også inde på sidste år, da vi havde den her redegørelse.
Vi står i de nordiske lande over for mange udfordringer i forhold til den globalisering, der for alvor har vundet indpas i det internationale samfund.
Den fællesnordiske globaliseringenindsats, vi har, har til formål at ruste Norden til bedre at kunne håndtere de udfordringer og drage nytte af de muligheder, som globaliseringensbølgen medfører.
Vi skal på det område intensivere det nordiske samarbejde.
En fjernelse af grænsehindringer i Norden er afsindig vigtigt for alle de nordiske borgere.
Personligt ville jeg ønske, at det gik meget, meget hurtigere, end det gør.
Jeg ved fra mine år i nordisk samarbejde, at det foreløbig har stået på i 20 år – meget er blevet nået, men der kommer hele tiden nye regler til, som lægger hindringer i vejen.
Arbejdet skrider fortsat fremad, og Ole Stavad står nu i spidsen som repræsentant for dem, der skal følge op på initiativerne og skubbe på, og det har jeg stor tillid til.
Et andet sted, der også binder det nordiske samarbejde sammen og som for alvor er på dagsordenen i denne tid, er den nordiske klimaindsats.
På klimaområdet er der etableret en særlig COP15-gruppe, der skal virke som tovholder og drivkraft for de fællesnordiske initiativer frem mod klimakonferencen i København i december.
Det er vigtigt, at vi i Norden bibeholder det image, vi har, som foregangslande på det klimapolitiske område, og at vi fortsat påtager os et nordisk klimaansvar.
Ud over klimakonferencen i København, der gerne skulle udmønte sig i en fælles klimaaftale, vil situationen i det arktiske område også kræve opmærksomhed.
På grund af de klimaforandringer, der er, vil trafikken i området på sigt blive meget udbygget, i forhold til hvad den er i dag.
Her er det vigtigt, at det nordiske samarbejde står stærkt mod de store lande, der også støder op til det arktiske område.
Et fokus på det nordiske klimaansvar skal derfor bevares.
Et ansvar, der også skal bevares, er ansvaret for en fortsat bekæmpelse af menneskehandel.
Det nordiske samarbejde bygger på et værdifællesskab, der ikke accepterer nogen form for slavehandel, og handel med mennesker er slavehandel.
Derfor er det vigtigt fortsat at samarbejde på tværs af regionerne i Norden og med nabolandene i de baltiske lande om en fælles og aktiv indsats mod de grusomheder, der finder sted på dette område.
Det nordiske samarbejde bygger, som jeg tidligere sagde, på demokrati og folkelig forankring, og det skal vi holde fast ved.
Det nordiske samarbejde skal fortsat være stærkt, og det bliver det kun, hvis alle lande vægter samarbejdet højt.
Det indebærer både borgere, virksomheder og det politiske niveau.
Kort sagt er det vigtigt, at vi fortsat knytter de nordiske bånd.